Politiet modtog meldingen om ulykken klokken 07.51 mandag morgen.

Morgentrafikken har været lammet på Vildsundvej ved Sundby på Mors, efter tre biler stødte sammen. Det oplyser Midt- og Vestjyllands Politi, der samtidig fortæller, at en person er kommet alvorligt til skade i uheldet. - Vi ved ikke præcist, hvordan ulykken er sket endnu, siger vagtchef Carsten Henriksen. - Det skal vi have undersøgt nærmere nu, og derfor vil vejen være spærret et godt stykke tid. Lige nu venter vi på at få en bilinspektør ud til ulykkesstedet, forklarer han. Politiet dirigerer trafikken Redningsmandskabet er i fuld gang på stedet, hvor en politipatrulje dirigerer trafikken ind igennem Sundby, indtil bilinspektøren har færdiggjort sit arbejde. Vejen er spærret i begge retninger.